PROKAL.CO, Wadah Amat -ngaran asal sambat nang manulis haja wal lah- pina heboh banar urang kampung manyasah Bakantan nang disambat jua warik bahidung ganal wan panjang.
Amat nang kada handak tatinggal umpat manyasahi lawan urang kampung nang mamburu. Amat himung jua bukah kaluar masuk gang wadahnya badiam manyasah Bakantan nang baluncat-luncat di hatap wadah urang badiam.
Kada handak tatinggal habar nang pina rami dikesahkan wan urang kampung. Kamana urang bukah, Amat umpat jua bukah mehiringi.
Uyuh bulak balik manyasah, Amat magin himung imbah Bakantan nang disasah tu tatangkap. Amat kesah handak bafoto lawan Bakantan nang tatangkap tu.
Kada handak kalah wan wartawan. Amat umpat jua bakajal handak befoto selfie. Biar ditagur, Amat kada paduli nang penting kawa bafoto wan Bakantan tu.
Lawas bakajal, Amat akhirnya kawa befoto lawan Bakantan nang handak disurung sabuk ka kandang. Amat bajungkung di muka lawang kandang mahalangi.
Urang nang hibak wan bekajal handak jua bafoto lawan Bakantan tu maulah Amat nang sibuk beselfie tajatrungkup imbah Bakantan tu disurung masuk ka kandang.
Hancap urang manutup lawang kandang tu. Amat nang tajarungkup bakuciak-kuciak.
"Eh, eh, eh. Kapala ku, kapala ku tagapit," kuciak Amat.
Kapala Amat nang tagapit maulah urang nang manangkap himung hancap mambuka pulang lawang kandang tu.
"Lagi pang dipadahi jangan baparak. Rasakan ikam umpat tagapit jua kepala," sarik urang nang manangkap tu.(oke/beb)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bug_Latn bjn_Latn bjn_Latn